[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 1.10.2008

COM(2008) 559 окончателен

2005/0281 (COD)

СТАНОВИЩЕ НА КОМИСИЯТА в съответствие с член 251, параграф 2, трета алинея, буква в) от Договора за ЕО относно внесените изменения от страна на Европейския парламент на общата позиция на Съвета относно предложението за

ДИРЕКТИВА НА ЕВРОПЕЙСКИЯ ПАРЛАМЕНТ И НА СЪВЕТА относно отпадъците

ЗА ИЗМЕНЕНИЕ НА ПРЕДЛОЖЕНИЕТО НА КОМИСИЯТА съгласно член 250, параграф 2 от Договора за ЕО

2005/0281 (COD)

СТАНОВИЩЕ НА КОМИСИЯТА в съответствие с член 251, параграф 2, трета алинея, буква в) от Договора за ЕО относно внесените изменения от страна на Европейския парламент на общата позиция на Съвета относно предложението за

ДИРЕКТИВА НА ЕВРОПЕЙСКИЯ ПАРЛАМЕНТ И НА СЪВЕТА относно отпадъците

1. Въведение

Съгласно разпоредбите на член 251, параграф 2, трета алинея, буква в) от Договора за ЕО, Комисията представя становище относно измененията, предложени от Европейския парламент на второ четене. Комисията излага по-долу становището си относно 38 изменения, предложени от Парламента.

2. Контекст

На 21 декември 2005 г. Комисията прие предложение за директива за преразглеждане на Директива 2006/12/EО относно отпадъците. На 26 декември 2005 г. предложението беше представено на Европейския парламент и на Съвета, за да бъде прието по процедурата за съвместно вземане на решения съгласно член 251 от Договора за ЕО.

Европейският икономически и социален комитет даде становището си на 19 юни 2006 г. Комитетът на регионите прие своето становище на 14 юни 2006 г. И двата комитета подкрепиха в основни линии предложението на Комисията, макар че по принцип призоваха към по-силно регулаторен и подробен подход.

Съветът прие общата си позиция на 20 декември 2007 г. Европейският парламент прие позицията си на второ четене на 17 юни 2008 г.

3. Цел на предложението

Предложението взема под внимание заключенията на Tематичната стратегия за предотвратяване и рециклиране на отпадъците (COM(2005) 666 окончателен), която изисква, в съответствие с целите за по-добра нормативна уредба, опростяване и модернизиране на съществуващото законодателство в областта на отпадъците, когато опитът е показал, че това е необходимо с оглед намаляване на административната тежест, като същевременно се запази степента на опазване на околната среда.

Следователно целта на настоящото предложение е да бъде преразгледана рамковата директива относно отпадъците с цел модернизиране, опростяване и подобряване на степента на опазване на околната среда, предлагана от тази директива, както и да бъде интегрирана директивата относно опасните отпадъци (91/689/EИО) в поправената версия и да бъде отменена директивата относно отработените масла (75/439/EИО), като някои от разпоредбите в нея бъдат включени в рамковата директива относно отпадъците.

4. Становище на комисията относно внесените изменения от страна на европейския парламент

На пленарната си сесия на 17 юни 2008 г. Европейският парламент прие компромисен пакет от 38 изменения (номерирани от 104 до 142), който бе съгласуван със Съвета с оглед да бъде постигнато споразумение на второ четене.

Тези изменения се отнасят до:

- определяне на целите за рециклиране на битовите отпадъци и отпадъците от строителство и разрушаване, както и въвеждане на разпоредби с оглед очертаване на бъдещите цели за предотвратяване на образуването на отпадъци,

- определяне на петстепенна йерархия на отпадъците като приоритетен ред,

- и изясняване на някои разпоредби, свързани с опасните отпадъци, с критериите за край на жизнения цикъл на отпадъците и с биологичните отпадъци.

4.1. Изменения, приети от Комисията

Комисията приема всички тези изменения, тъй като те съответстват на общата цел и на характеристиките на предложението.

5. Заключение

В съответствие с член 250, параграф 2 от Договора за ЕО, Комисията изменя предложението си по описания по-горе начин.